Beursprojek: Gee jou sente vir studenteFoto: Maroela Media ’n Mens kan deesdae niks meer met enkele sente doen nie, maar Solidariteit Helpende Hand meen met genoeg sente kan iemand se lewe nog geraak word. Die Sente vir Studente-projek poog om ŉ verskil in elke gemeenskap te maak deur ŉ studiefonds in 175 dorpe te stig. Een student uit elk van die betrokke dorpe sal dan gekies word om dié fonds te benut om te gaan studeer. Helpende Hand se studiefondssentrum sal elke sent verdubbel tot en met ŉ bedrag van R25 000. “Mense is al so gewoond om vir geld gevra te word, maar ons wil lede van die gemeenskap vir hulle kleingeld vra. Ons soek hulle sente. Dis ŉ projek wat ŉ groot verskil gaan maak in baie jong mense se lewe,” sê Rene du Preez, projekorganiseerder van Helpende Hand. Elke dorp sal self besluit watter student dié fonds verdien, maar daar sal ŉ komitee saamgestel word wat die keuringsproses sal behartig. “Die hoop is dat skaars vaardighede die fokus sal wees van dié studiefonds en dat leerders wat nou aansoek doen vir volgende jaar se registrasieproses die fonds sal kan benut om vir hulle studie te betaal – studente wat andersins nie ŉ kans sou gehad het om te gaan studeer nie,” sê René. Die projek is reeds aan die gang en spaarbussies is by skole en besighede geplaas waar mense hulle kleingeld kan kom gee. Die bedrag wat ingesamel word, sal einde Junie bekendgemaak word. Nader jou naaste Helpende Hand vir meer besonderhede, of stuur ŉ e-pos aan Rene na [email protected].